CELEX: 32015D1817
Language: sk
Date: 2015-10-06 00:00:00
Title: Rozhodnutie Rady (EÚ) 2015/1817 zo 6. októbra 2015 o pozícii, ktorá sa má prijať v mene Európskej únie na 66. zasadnutí výkonného výboru programu vysokého komisára Organizácie Spojených národov pre utečencov

9.10.2015   
            
            
               SK
            
            
               Úradný vestník Európskej únie
            
            
               L 264/13
            
         ROZHODNUTIE RADY (EÚ) 2015/1817
   zo 6. októbra 2015
   o pozícii, ktorá sa má prijať v mene Európskej únie na 66. zasadnutí výkonného výboru programu vysokého komisára Organizácie Spojených národov pre utečencov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 78 ods. 2 v spojení s jej článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Únia zohráva kľúčovú úlohu v oblastiach, ktoré patria do rozsahu pôsobnosti vysokého komisára Organizácie Spojených národov pre utečencov (ďalej len „UNHCR“), a to svojimi činnosťami v oblasti medzinárodnej ochrany vrátane politiky Únie v oblasti presídlenia a vytvorenia spoločného európskeho azylového systému, a takisto ako jeden z hlavných darcov humanitárnej a rozvojovej pomoci. V súčasnosti existujúce opatrenia týkajúce sa účasti Únie vo výkonnom výbore programu vysokého komisára (ďalej len „výkonný výbor UNHCR“) však nezodpovedajú významnej úlohe, ktorú Únia zohráva v uvedených oblastiach.
            
         
               (2)
            
            
               Členmi výkonného výboru UNHCR sú všetky členské štáty s výnimkou Litvy a Malty.
            
         
               (3)
            
            
               Rada odsúhlasila 25. a 26. septembra 2014 pozíciu (1) k opatreniam týkajúcim sa dodatočných práv účasti Únie vo formálnych a neformálnych orgánoch UNHCR a vyzvala Komisiu, aby v úzkej spolupráci s vysokou predstaviteľkou kontaktovala UNHCR a členské štáty, ktoré sú členmi alebo pozorovateľmi výkonného výboru UNHCR, na účely podpory tejto iniciatívy.
            
         
               (4)
            
            
               Vedúci delegácie Európskej únie pri Organizácii Spojených národov v Ženeve následne listom zo 7. septembra 2015 zaslanom predsedovi výkonného výboru UNHCR požiadal o preskúmanie spôsobov a prostriedkov aktualizácie príslušných opatrení týkajúcich sa účasti Únie na činnosti riadiacich orgánov UNHCR s cieľom potenciálnej účasti Únie na neformálnych prípravných konzultáciách UNHCR.
            
         
               (5)
            
            
               Predseda výkonného výboru UNHCR na žiadosť úradu výkonného výboru UNHCR listom z 11. septembra 2015 určeným členom výkonného výboru UNHCR navrhol zmeniť rokovací poriadok výkonného výboru programu vysokého komisára (ďalej len „rokovací poriadok UNHCR“) s cieľom vyhovieť žiadosti Únie.
            
         
               (6)
            
            
               V pravidle 46 rokovacieho poriadku UNHCR sa uvádza, že výkonný výbor UNHCR môže ktorékoľvek z uvedených pravidiel zmeniť.
            
         
               (7)
            
            
               Očakáva sa, že výkonný výbor UNHCR bude vyzvaný, aby navrhnuté zmeny prijal na svojom 66. zasadnutí v dňoch 5. až 9. októbra 2015.
            
         
               (8)
            
            
               Je preto vhodné určiť pozíciu Únie, pokiaľ ide o uvedené zmeny rokovacieho poriadku UNHCR.
            
         
               (9)
            
            
               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijatí tohto rozhodnutia a nie sú ním viazané ani nepodliehajú jeho uplatňovaniu.
            
         
               (10)
            
            
               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu,
            
         PRIJALA TOTO ROZHODNUTIE:
   Článok 1
   1.   Pozícia, ktorá sa má prijať v mene Únie, pokiaľ ide o zmeny rokovacieho poriadku výkonného výboru programu vysokého komisára Organizácie Spojených národov pre utečencov, a ktorú majú vyjadriť členské štáty konajúce spoločne v záujme Európskej únie, je stanovená v prílohe k tomuto rozhodnutiu.
   2.   Menej podstatné zásahy v zmenách uvedených v prílohe možno odsúhlasiť bez ďalšieho rozhodnutia Rady.
   Článok 2
   Toto rozhodnutie nadobúda účinnosť dňom jeho prijatia.
   
      V Luxembourgu 6. októbra 2015
      
         
            Za Radu
         
         
            predseda
         
         P. GRAMEGNA
      
   
   
      (1)  Dokument ST 13046/1/14 REV 1, dostupný na adrese: http://www.consilium.europa.eu/register/en/content/int/?lang=EN&typ=ADV.
   
      PRÍLOHA
      Členské štáty podporia prijatie nasledujúcich zmien rokovacieho poriadku výkonného výboru programu vysokého komisára Organizácie Spojených národov pre utečencov:
      
         „Pravidlo 33 rokovacieho poriadku výkonného výboru programu vysokého komisára Organizácie Spojených národov pre utečencov (A/AC.96/187/Rev.7) sa týmto mení takto:
         
            ‚Zasadnutia výboru sú verejné s výnimkou prípadov, keď výbor rozhodne inak. Predseda môže po porade s výborom vyzvať špecializované agentúry, fondy a programy OSN a medzivládne organizácie, aby sa zúčastnili na neverejných zasadnutiach na základe svojich odborných znalostí a prínosov k činnosti výboru.‘“